**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** Наредба за изменение на Наредба за устройство и работа на органите за приватизация и следприватизационен контрол и актуализиране на Правила за организирането и воденето на публичен регистър за процеса на приватизация и следприватизационен контрол в Община Русе

**УВАЖАЕМИ ОБЩИНСКИ СЪВЕТНИЦИ,**

С Решение №7, прието с Протокол №2/05.12.2023 г. е избрана Комисия по приватизация и следприватизационен контрол (КПСК), която се състои от общински съветници и служители на Община Русе.

На свое заседание КПСК, като специализиран орган към Общинския съвет за организиране и контрол на приватизацията на общинска собственост в Община Русе извърши преглед на основните нормативни актове, въз основа на които осъществява своята дейност, както и на Наредбата за устройство и работа на органите за приватизация и следприватизационен контрол на Общински съвет – Русе (Наредбата) и Правилата за организирането и воденето на публичен регистър за процеса на приватизация и следприватизационен контрол в Община Русе (Правилата).

КПСК предлага да се извърши актуализация и да се нанесат корекции в Наредбата и Правилата, съобразени с действащото законодателство и Устройствения правилник на общинска администрация, съобразно новата структура на дейност 122 „Общинска администрация“, одобрена с Решение № 50, прието с Протокол № 4/25.01.2024 г. Общински съвет – Русе, считано от 01.03.2024 г.

Причина за предлаганото изменение в Наредбата е необходимостта от актуализиране на норми от Наредбата за устройство и работа на органите за приватизация и следприватизационен контрол, съобразно Закона за приватизация и следприватизационен контрол, Закона за публичните предприятия и Наредбата за търговете и конкурсите.

Целите, които се поставят са привеждане на подзаконовия нормативен акт в съответствие с действащото законодателство и законосъобразното провеждане на приватизационния процес.

Предлаганата Наредба за изменение на Наредба за устройство и работа на органите за приватизация и следприватизационен контрол на Общински съвет – Русе е в съответствие с правомощията на Общинския съвет, като колективен орган на местното самоуправление и в съответствие с правото на Европейския съюз. Предлаганият проект не противоречи на действащата нормативна база и е изцяло в синхрон със законовите норми и принципи.

Правилата за организирането и воденето на публичен регистър за процеса на приватизация и следприватизационен контрол в Община Русе са приети с Решение №189/28.05.2004 г. от Общински съвет – Русе, на основание §2 от Заключителните разпоредби на Наредбата за данните, подлежащи на вписване в публичните регистри, за процеса на приватизация и следприватизационен контрол и са съобразени с изискванията на Закона за приватизация и следприватизационен контрол.

Съгласно чл. 6 и чл. 8 от Правилата, задълженията за поддържане на регистъра, съхраняване на информацията в него и контролиране на пълнотата и сроковете за въвеждане на информацията са разпределени между сектор „Информационно обслужване и технологии“ и отдел „Приватизация, концесии и обществени поръчки“, чиито наименования не съответстват на структурата и Устройствения правилник на общинска администрация, действащи към момента.

Необходимостта от актуализиране на наименованията на звената, отговорни за поддържане на регистъра и въвеждане на информацията в него, в изискуемите формат, съдържание и срок, в съответствие със структурата на общинска администрация е причина за предлаганото изменение в Правилата.

За прилагането на настоящото решение не са необходими финансови средства.

Предвид изложеното, и на основание чл. 63 ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общински съвет – Русе да вземе следното

**РЕШЕНИЕ:**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 1, ал. 2, т. 6, чл. 10, ал. 1, чл. 29, чл. 31, ал. 3 от ЗПСК, § 5, ал. 1 от ПЗР на Закона за публичните предприятия, чл. 10, ал. 3 от Наредбата за търговете и конкурсите, във връзка с § 2 от ЗР на Наредбата за данните, подлежащи на вписване в публичните регистри, за процеса на приватизация и следприватизационен контрол и чл. 79 от АПК, Общинският съвет **реши:**

1. Приема Наредба за изменение на Наредба за устройство и работа на органите за приватизация и следприватизационен контрол, както следва:

§ 1. В чл. 7, т. 11. текстът „обектите по чл. 1, ал. 2, т. 3“ се заменя с „обектите по чл. 1, ал. 2, т. 6“.

§ 2. В чл. 7, т. 12. текстът „съгласно чл. 31, ал. 2“ се заменя с „съгласно чл. 31, ал. 3“.

§ 3. В чл. 7, т. 13. текстът „обекта по чл. 1, ал. 2, т. 3“ се заменя с „обекта по чл. 1, ал. 2, т. 6“.

 § 4. В чл. 8 /14/ текстът „на основание чл. 10, ал. 1, т. 1“ се заменя с „на основание чл. 10, ал. 1“.

§ 5. Чл. 9, т. 3 се отменя.

§ 6. Чл. 12, т. 2. се отменя.

§ 7. Чл. 12, т. 8. се отменя.

§ 8. В чл. 12, т. 14. текстът „по реда на чл. 31, ал. 2“ се заменя с „по реда на чл. 31, ал. 3“.

§ 9. В чл. 12, т. 20. текстът „обекта по чл. 1, ал. 2, т. 3“ се заменя с „обекта по чл. 1, ал. 2, т. 6“.

§ 10. В чл. 12, т. 21. текстът „обект по чл. 1, ал. 2, т. 3“ се заменя с „обект по чл. 1, ал. 2, т. 6“.

§ 11. В чл. 12, т. 28. текстът „в случаите по чл. 10, ал. 2“ се заменя с „в случаите по чл. 10, ал. 3“.

§ 12. В чл. 12, т. 40. текстът „с Агенцията за приватизация и Агенцията за следприватизационен контрол“ се заменя с „Агенцията за публичните предприятия и контрол“.

§ 13. Глава трета се отменя.

§ 14. Наредбата влиза в сила от разгласяването й на интернет страницата на Общински съвет – гр. Русе, съгласно чл. 78, ал. 3 АПК.

1. Изменя Правила за организирането и воденето на публичен регистър за процеса на приватизация и следприватизационен контрол в Община Русе, както следва:

§ 1. В чл. 6. /1/ текстът „Сектор „Информационно обслужване и технологии“ отговаря за регистъра като компютърна база от данни за съхраняването на информацията на магнитни носители.“ се заменя с „Воденето и поддържането на публичния регистър се извършва от служители в общинска администрация, отговарящи за техническото осигуряване и архивиране на базата данни”.

§ 2. В чл. 6. /2/ текстът „Отдел „Приватизация, концесии и обществени поръчки“ се заменя с „Структурното звено, отговарящо за процеса на приватизация”.

§ 3. В чл. 8. /1/ текстът „отдел „Приватизация, концесии и обществени поръчки“,“ се заменя със „структурното звено, отговарящо за процеса на приватизация”.

**ПЕНЧО МИЛКОВ**

*Кмет на Община Русе*