**ДО**

**ОБЩИНСКИ СЪВЕТ - РУСЕ**

**ПРЕДЛОЖЕНИЕ**

**ОТ РОСИЦА ГЕОРГИЕВА**

**ОБЩИНСКИ СЪВЕТНИК ОТ ПП ГЕРБ**

**Относно:** сключване на Споразумение за сътрудничество за издаване на списание „Брод“

Русенското списание „Брод“ е единственото печатно издание за литература и култура в града и региона, което дава възможност за публикации и споделяне на художествени текстове на местни автори. На страниците му намират място поетични, белетристични и драматургични текстове, художествена критика, исторически изследвания, преводи на стойностни произведения на автори от дунавските страни. Сред рубриките в изданието специално място заема „Находка“, която представя млад русенски автор с негова дебютна публикация, като така въвежда млади дарования в голямата литература.

„Брод“ започва да се издава през 2003 г. и е наследник на закрития през 1992 г. русенски литературен алманах „Светлоструй“, а също и на единствения по рода си в България селски литературен вестник „Светлоструй“, издаван от Димитър Добрев от с. Щръклево, област Русе през 1928-1941 г. Почетен главен редактор на „Брод“ е именитият български поет Иван Цанев, носител на национални и международни награди - талантлив творец с богата душевност и русенец с трепетно отношение към града и неговата култура.

През годините досега в „Брод“ са публикувани текстове на автори като Руденко Йорданов, Георги Чендов, Иван Цанев, Мира Душкова, Богдана Лазова, Адриан Василев, Анна Димитрова, Свежа Дачева, Михаил Чакъров, Теодора Бакърджиева и много други русенци. Успоредно с това редколегията на изданието е организирала творчески школи с гимназисти, литературни разходки, майсторски класове по творческо писане и много събития с международно участие като празниците „Русе пише“ и др. Във всеки брой е представен русенски художник, като се публикуват и репродукции на негови творби.

Спорадично издаването на „Брод“ е бивало подкрепяно през годините по местни културни програми. Но този спорадичен характер на финансирането е сериозна пречка в работата по събирането и редактирането на стойностни текстове, работата с автори, както и при цялостната подготовка на всеки брой. Неведнъж с различни общински ръководства е бил обсъждан въпросът дали русенската община не е склонна да бъде съпричастна към такава важна за днешните и бъдещи автори и читатели дейност като издаването на литературно списание. Примери за подобно полезно сътрудничество има в Бургас, където сп. „Море“ се финансира изцяло от Община Бургас, която не само поема разходите по отпечатването на всеки брой, но и осигурява редакционен офис и възнаграждение на редактори на изданието. В град Казанлък Общината финансира изцяло литературното списание „Кула“. Това дава възможност на съответните издания да работят по-ползотворно, но и да постигнат прилична периодичност, например, от 4 броя годишно, което ги прави по-авторитетни, по-достъпни за талантливи местни автори и по-търсени за читателите.

Към настоящия момент са издадени 16 броя на „Брод“, последният от които през 2022 година. В списанието са публикувани наградени текстове на различни конкурси, в това число на конкурса "Светлоструй" и "Стоян Михайловски". Редколегията на „Брод“ заявява желание да работи с талантливи деца от гимназиалния курс, за да ги мотивира към по-активно участие в литературни конкурси и създаване на произведения, които ще влязат в следващите броеве.

Списание „Брод“ не е единично, епизодично и еднократно явление - това не е едноразов проект. Замисълът е да бъде създадено и опазено нещо трайно и последователно във времето, дългосрочно и задълбочено, труд, който да отговаря на високи естетически критерии и потребности.

Екипът на „Брод“ се състои от трима души – Нели Пигулева – главен редактор, Пламен Абаджиев, ръководител на издателска къща "Парнас" и Светлозар Гиндянов, собственик на печатница "Авангард принт". Почетен главен редактор Иван Цанев.

Редколегията на „Брод“ подготвя нов брой (с реалните безрадостни шансове това да бъде последният брой на единственото русенско издание за литература и култура), в който се предвижда да бъдат отбелязани 120-ата годишнина от рождението на Димитър Добрев, издателя на вестник „Светлоструй“, 120-годишнината на Змей Горянин, както и да помести интригуващи непубликувани творби на съвременни русенски автори и нови млади имена.

Във връзка с гореизложеното са необходими 5000 лева, които да покрият разходите по отпечатването на броя с предвиждан тираж от около 300 бройки. Новият брой ще направи представяне пред културната общественост в Русе и други градове, а също и на срещи-обсъждания в читалища, училища и библиотеки.

Стойностната художествена литература не е атрактивно занимание, което събира шумна и възторжена публика. Но без стойностна литература, културните дефицити се задълбочават и след време дават горчиви плодове.

С оглед на изложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам на Общински съвет – Русе да вземе следното

**РЕШЕНИЕ**

На основание чл. 21, ал. 2 във връзка с чл. 21, ал. 1, т. 23 от ЗМСМА, чл. 59, ал. 1 и чл. 61, ал. 1 от ЗМСМА, Общински съвет реши:

1. Задължава кмета на Община Русе – г-н Пенчо Милков, в едномесечен срок от приемане на настоящото решение, да изготви и сключи споразумение за сътрудничество между Община Русе и г-жа Нели Пигулева – главен редактор на списание „Брод“, с цел осигуряване на финансови средства в размер на 5000 лв. за издаване на списание „Брод“.

2. На редовната сесия на Общински съвет – Русе през месец декември, г-н Пенчо Милков – кмет на Община Русе, да внесе за одобряване Споразумение за сътрудничество между Община Русе и г-жа Нели Пигулева – главен редактор на списание „Брод“.

**ВНОСИТЕЛ:**