**ДО**

**ОБЩИНСКИ СЪВЕТ** – **РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

*Кмет на Община Русе*

**Относно:**одобряване на Споразумение за сътрудничество за подготовката и изпълнението на Проект „Неделни и летни образователни занимания за деца и младежи в град Русе“

**УВАЖАЕМИ ОБЩИНСКИ СЪВЕТНИЦИ,**

Сдружение „ТЕОСИС“ е създадено с цел да работи за духовното израстване на обществото, за социално подпомагане на нуждаещите се, за образование в областта на духовното дело, културата, историята и традициите, установяване и развитие на сродни духовни и културни общности в страната и чужбина.

За постигане на целите си сдружението: разработва и осъществява програми за организационно, методическо и научно подпомагане на дейността си и контролира осъществяването им; организира и участва активно в симпозиуми, семинари, конференции и други общински, областни, регионални, национални и международни форуми; разработва и реализира проекти и програми в областта на образованието, културата, здравеопазването и социалното подпомагане, организира срещи, дискусии и други форуми по проблемите на гражданското общество; осъществява контакти и взаимодействие със сродни организации в страната и чужбина, с държавните органи и органите на местното самоуправление и местната администрация, както и с фирми и други партньори за привличане на инвестиции и иницииране на други форми за подпомагане на образователни, социални, здравни и културни мероприятия.

Сдружение „ТЕОСИС“ е разработило Проект „Неделни и летни образователни занимания за деца и младежи в град Русе“, за изграждане на активно младежко гражданство в Русе и региона.

Основна цел на Проекта е промяна нагласите на младите хора в общуването по между им и в обществото.

Подцели:

* Създаване на общности от младежи и техните родители;
* Запознаване с вярата и включване в живота на църковната общност на деца и младежи;
* Подпомагане родители и учители във възпитанието на децата и младежите, чрез срещи със свещеници от Русенската епархия, психолог;
* Развитие на доброволчество у подрастващите.

За целите на проекта е необходимо да бъдат създадени условия, както и да бъдат предложени инициативи, в които децата да развиват своя потенциал, лидерски умения, да участват с интерес и желание, да са активни, да се обучават чрез игра и да се забавляват.

Разработването на проекта е провокирано от факта, че през последните няколко години в България сред младежите се забелязва липса на активност в обществените дейности, известна апатия към живота в обществото, липса на изграждане на младежки общности и неумения за общуване по между си. През последните години учители и родители с тревога споделят, че интересите на децата и младежите са насочени преди всичко в комуникация чрез социалните медии и видео игри в смартфоните и таблетите. Това постепенно води до дълготрайни промени и психологически проблеми. Така децата стават асоциални, предпочитат да останат предимно сами часове наред в къщи пред таблета или смартфона. Дългото време пред екрана има по-голямо и вредно влияние дори от недоспиването и проблемите в семейството. Стига се до влошаване на мозъчната дейност, лоши оценки в училище, заседнал живот, а от там и още куп проблеми в живота – наднормено тегло и затлъстяване, неумения за създаване на приятелства и отношения с другия пол, психични заболявания, агресия и дори зависимост.

След проведено анкетно проучване сред младежите и техните родители, чрез методите интервю и фокус групи са установени нуждите на целевата група. Поради тази причина в проекта са включени следните видове дейности, които отговарят на потребности на анкетираните групи.

Целевата група са деца и младежи на възраст между 6 и 18 години от гр. Русе и региона. Всички желаещи могат свободно и безплатно да се включат. Изборът за участие е без ограничение относно пол, етнически произход, религиозен и социален статус. Предвижда се да бъдат обхванати общо 100 младежи от гр. Русе и близките по малки населени места.

Непряко финансирането ще засегне допълнително още около 120 човека – семействата и приятели на основните участници. Общо 220 човека.

**Дейности по проекта:**

* **Образователни пътувания:** В рамките на дейността ще бъдат организирани и проведени четири поклоннически пътувания, които включват до 50 деца и техните родители. Пътуванията е предвидено да бъдат организирани до известни религиозни, исторически, природни и архитектурни обекти в района.
* **Еко инициативи:** Наблюдения на различни видове птици по поречието на р. Дунав, походи сред природата, съчетани с дискусии и интерактивни занимания.

Организиране и провеждане на групови пътувания за децата и младежите до известни исторически, природни и архитектурни обекти.

Целта на дейността е младите хора да се запознаят с природните и исторически забележителности на Русенски регион, да развият уважение към природата, да ценят и пазят културното наследство и природа. Създаване на трайни запознанства и младежка общност;

* **Неделни занятия:** В тази дейност се предвижда организиране на редовни неделни посещения на храма и участие в богослуженията в храм „Свети Николай Чудотворец" – Русе. Организиране на детски работилници по време на Рождественските и Великденски празници с участието на техните родители. По време на работилниците ще се изработват традиционни български сувенири, тематични празнични изделия за украса от различни материали и техники. Изработените изделия ще се предлагат на благотворителни базари, организирани от Сдружението преди Рождество Христово и Възкресение, като средствата ще бъдат насочени за подпомагане на нуждаещи се хора.
* **Дейности по Краезнание** – формиране на знание за българските бит, култура и традиции в Дунавския район.

Предвиждат се още срещи и дискусии с родители и специалисти относно актуални въпроси и проблеми, свързани с младите хора и тяхното израстване и възпитание с участието на свещеници от Русенска митрополия.

Целта на дейността е изграждане на сътрудничество между децата и техните родители и разширяване на знанията за вярата, живота в църквата; обичаите и традициите в Русенски регион.

* **Доброволчески инициативи:** Периодичнипосещения на Дома за стари хора „Възраждане“ и Център за настаняване от семеен тип на деца/младежи с увреждания „Розовата къща” към Комплекс за социални услуги за деца и семейства „Розовата къща“ и съвместни дейности на децата и възрастните хора. Посещения и съвместни дейности в Център за настаняване от семеен тип за лица с умствена изостаналост „Св. Мина“ в с. Брестовица. Предвижда се участие в благотворителни акции и мероприятия на Русенска митрополия, събиране на продукти от първа необходимост, дрехи, играчки и други за деца в неравностойно социално положение.

Целта на дейността е развитие на доброволчеството сред младите хора в града. Чрез участие в подобни инициативи те ще развият комуникативни и организационни умения, тъй като се изисква работа в екип и общуване с много и различни хора. Ще се научат на отдаденост, съпричастност и позитивизъм, ще участват в изграждащи и осмислящи времето дейности;

* **Летни детски и младежки лагери**: Летни православни лагери, които до сега се провеждаха в Троянски и Бачковски ставропигиални манастири. След довършване на ремонтните дейностите, обзавеждане и оборудване на базите в манастирите в с. Каран върбовка и с. Копривец, летните православни лагери за децата ще се провеждат в Русенска епархия.
* **Публичност и информираност:** В хода на проекта Сдружението ще предоставя информация към медии, както и в социалните мрежи за целите и дейностите. Ще прави публично достояние събитията и дейностите по проекта до медиите, Община Русе, на фейсбук страницата и сайта на Сдружението.

**Бюджет:**

За изпълнението на проекта са необходими 14 180 лева. Бяха проведени срещи с представители на сдружението и служители на общинска администрация, в следствие на което беше подписано споразумение за общинско сътрудничество, съгласно което Община Русе ще финансира дейностите по проекта с 8 780 лева. В подкрепа на реализирането на проекта е получено и писмо от Русенския митрополит Наум.

|  |  |  |  |  |
| --- | --- | --- | --- | --- |
| **Основни категории** | **ед. цена в лева** | **брой** | **Собствено финансиране** | **Финансиране**  **от Община Русе (в лева за 12 месеца общо)** |
| Подготовка и провеждане на неделни занимания  (6 часа седмично)    Подготовка и провеждане на еднодневни екскурзии в района на Русенска епархия  Подготовка на тематични благотворителни базари  Подготовка и посещения (общо на Дом за стари хора „Възраждане“ и ЦНСТЛУИ "Св. Мина" с. Брестовица и  ЦНСТЛУИ „Розовата  къща“  Провеждане на благотворителни акции и базари  Организиране и провеждане на ежегоден конкурс за Рождественска рисунка и текст  Подготовка и провеждане на летни православни лагери | 8,45 лв./60 мин.  14 часа      8 часа  6 часа  8 часа  30 часа  10 дена | 6 часа x 52 седмици  4 екскурзии  6 седмици  11 посещения (общо)  6 броя  1 брой  3 броя | - | 2636  473  406  558  406  254  2167 |
| Канцеларски материали и работни материали за арт-работилничката на изделия за традиционните благотворителни базари. |  |  |  | 300 |
| Транспорт за еднодневни екскурзии д по маршрут: - пещерата „Орлова чука“;  - Басарбовски скален манастир „Свети Димитър Басарбовски“ и еко пътека с. Басарбово – село Красен;  - с. Нисово и забележителности в района;  - Ивановски скални църкви и еко пътека в района. | 1x395  (наем на автобус на ден) | 4 бр. |  | 1580 |
| Счетоводител | 450 | 12 мес. | 5400 | - |
| Координатор – доброволен труд |  |  |  | - |
| Ръководител – доброволен труд |  |  |  | - |
| **Общо** |  |  | **5400** | **8780** |

**Резултати:**

* Създаване на устойчив модел на участие на децата и техните семейства в църковния живот;
* Разширяване на знанията за християнската вяра и общочовешките християнски ценности;
* Духовно развитие и личностно изграждане на младите хора;
* Подпомагане на родителите във възпитанието на децата;
* Участие на деца и техните родители в благотворителни дейности.

Продължителност на проекта: 12 месеца (от октомври 2024 до септември 2025 година).

С оглед на изложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам на Общински съвет – Русе да вземе следното:

**РЕШЕНИЕ**

На основание чл. 21, ал. 2, във връзка с чл. 21, ал. 1, т 23 от Закона за местното самоуправление и местната администрация /ЗМСМА/, чл. 59, ал. 1 и ал. 2, т. 6, чл. 61, ал. 1 от ЗМСМА, **Общинският съвет реши**:

1. Одобрява приложеното подписано Споразумение за сътрудничество между Община Русе и Сдружение с обществено полезна дейност с наименование "ТЕОСИС" за подготовката и изпълнението на Проект „Неделни и летни образователни занимания за деца и младежи в град Русе“.
2. **Приложения:** 
   1. Копие от Споразумение за сътрудничество между Община Русе и Сдружение с обществено полезна дейност с наименование "ТЕОСИС" за подготовката и изпълнението на Проект „Неделни и летни образователни занимания за деца и младежи в град Русе“.2.2
   2. Финансов отчет по Споразумение за сътрудничество №7148/26.06.2023г., между Община Русе и Сдружение с обществено полезна дейност с наименование "ТЕОСИС“.

**ВНОСИТЕЛ,**

**ПЕНЧО МИЛКОВ**

*Кмет на Община Русе*

Съгласували:

**Енчо Енчев**

*Зам.-кмет „Образование и култура“*

**Емилия Пенева**

*Директор дирекция ФСД*

**Цветослав Димитров**

*Директор дирекция „Образование и култура“*

**Таня Тодорова**

*Началник отдел „Образование“*

**Нина Николова**

*Старши юрисконсулт отдел ПНО*

Изготвил:

**Сашо Щерев**

*Главен експерт в отдел „Образование, спорт и младежки дейности“*